Ebyenjigiriza mu Uganda. Enkola y’ebyenjigiriza mu Uganda erina ensengeka ya myaka musanvu egy’obuyigirize bwa pulayimale, emyaka mukaaga egy’obuyigirize obwa siniya, ng’eddaala lino ligabanyizibwamu emyaka ena egya siniya eya wansi n'emyaka ebiri egya siniya eya waggulu. Oluvannyuma lw’eddaala lino waliwo eddaala eddala ery’emyaka esatu okutuuka ku etaano egy’obuyigirize obw’eddaala erya waggulu. Ebyenjigiriza mu Uganda biddukanyizibwa mu Lungereza. Gavumenti ya Uganda ekkiriza ebyenjigiriza ng’eddembe ly’obuntu ery’omusingi era ekyagenda mu maaso n’okufuba okuwa abaana bonna mu ggwanga okusoma okwa pulayimale ku bwereere. Abawala mu Uganda basosolwa mu ngeri etasaana mu byenjigiriza era boolekagana n’ebizibu ebikakali nga bagezaako okufuna obuyigirize, ekintu ekirese abakyala nga tebalina ddembe, wadde nga gavumenti efubye okuziba ekituli ekyo. Ebyenjigiriza ebya pulayimale: Enkola y’ebyenjigiriza eriwo kati emanyiddwa ng’eya Bonna Basome, ebaddewo okuva mu mwaka gwa lukumi mu lwenda kyenda mu musanvu era okuleetebwa kwayo kwava ku demokulaasiya n’okulonda okuggule, kubanga waaliwo obuwagizi bw’abantu eri ebyenjigiriza eby’obwereere. Mu lukumi mu lwenda kyenda mu mwenda waaliwo abantu obukadde mukaaga abaafuna obuyigirize bwa pulayimale, bw’ogeraageranya n’obukadde bubiri bokka mu lukumi mu lwenda kinaana mu mukaaga. Omuwendo gwalinnyisibwa mu lukumi mu lwenda kyenda mu musanvu ng’okusoma kwa pulayimale okw’obwereere kuweebwa abaana bana buli maka.